Tegneseriedyret Marsupilami malt på en husvegg i Düsseldorf i Tyskland.
**Spiralis** (belgisk originalnavn **Marsupilami**) er en langhalet, apeliknende fantasiskikkelse som ble skapt av den belgiske tegneserieskaperen André Franquin som bifigur til serien Sprint i 1951. Første seriealbum Spiralis er med i, er *Kampen om arven*. Spiralis var så med i alle Sprint-album Franquin tegnet. Spiralis ble seinere hovedfigur i egne serier, også tegnet og forfattet av andre enn Franquin.

Utseende og egenskaper
----------------------

Spiralis framstilles som et apelignende dyr med en svært lang hale, om lag 7 meter. Lengden varierer en del i ulike album. Halen brukes som arm, verktøy og våpen. Halen er forbløffende sterk i forhold til tykkelsen. Gul med sorte prikker er den vanligste fargevarianten, men enkelte helt sorte individer finnes og. Spiralis' opprinnelige belgiske navn *Marsupilami* antyder at spiralis er et pungdyr, siden marsupialia er det latinske ordet for «pungdyr». Dyret har pels og legger egg, men har likevel navle. Dyret kan puste under vann. «Huba!» er den vanligste lyden, men spiralis er også observert med tale, både enkelt ord og setninger. Hunnen er noe mindre enn hannen og har kortere hale. Hunnen går på tåspissene, pynter seg ofte med blomster og den vanligste lyden er «hubi!». Spiralis lever jungelen i Palombia, et oppdiktet land i Sør-Amerika. Yndlingsføden er piraya, men også insekter, særlig maur, står på menyen.

Tegneserien
-----------

Spiralis har sin egen serie med tolv tegneseriealbum utgitt i Norge, men det finnes hele 21 numre. Gjennom hele serien møter Spiralis trusler og ting som overhode ikke hører hjemme i jungelen.

De norske utgivelsene i kronologisk rekkefølge er:

1. *Når halen er god...* (*La queue du Marsupilami*, Franquin, Batem, Gregg) ISBN 82-535-1059-4
2. *Panda på ville veier* (*Le bébé du bout du monde*, Franquin, Batem, Gregg) ISBN 82-535-1115-9
3. *Den svarte rivalen* (*Mars le noir*, Franquin, Batem, Yann) ISBN 82-535-1188-4
4. *Ildprøven på Neslefjell* (*Le pollen du monte Urticando*, Franquin) ISBN 82-535-1268-6
5. *Leve Palombia!* (*Baby Prinz*, Franquin, Batem, Yann) ISBN 82-535-1287-2
6. *Syndfloden* (*Fordlandia*, Franquin, Batem, Yann) ISBN 82-535-1365-8
7. *Den Store Gåten* ISBN 82-535-1390-9
8. *Gull og grønne skoger* (*l'Lore de Boavista*) ISBN 82-535-1479-4
9. *Tempelet som lo* (*Le temple de Boavista*) ISBN 82-535-1620-7
10. *Den flygende fare* (*Le papillon des cimes*) ISBN 82-535-1409-3
11. *Treet med tusen øyne* (*Rififi en Palombie*) ISBN 82-535-1924-9
12. *Huba banana* (*Houba banana*, Franquin, Batem, Fauche-Adam) ISBN 82-535-2030-1

André Franquin og tegnefilm
---------------------------

André Franquin (1924–1997) er også kjent for å ha skapt tegneseriekarakterene Viggo (Gaston Lagaffe), og var i lang tid ansvarlig for tegneserien Sprint. I 1987 hadde Franquin gitt opp håp om å lage tegnefilm av Spiralis og solgte karakterens rettigheter til en diamanthandler, som grunnla Marsu-Productions og som nå utgir serien om Spiralis. Rettigheten til å lage film ble derimot solgte videre til Disney som lagde en serie på 13 episoder om *Marsupilami – The Hairy Ape* i Raw Toonage i 1992.

Eksterne lenker
---------------

* Presentasjon på minetegneserier.no[*død lenke*]
* Presentasjon i Seriewikin (på svensk)
* Presentasjon i Comicwiki (på dansk)
* Presentasjon på bedetheque.com (på fransk)
* Digital blakopi av Spiralis-albumet *Huba banana* med tegninger av Batem og tekst av Fauce-Adam, SEMIC 1997

|  |  |
| --- | --- |
| Oppslagsverk/autoritetsdata | Store Danske Encyklopædi **·** Brockhaus Enzyklopädie **·** Nationalencyklopedin
 |